Diari Oficial de la Generalitat Valenciana


Sumari del DOGV 8399, del 08-10-2018 (2018/9308)

DECRET 158/2018, de 5 d'octubre, del Consell, pel qual concedeix la Distinció de la Generalitat a David Ferrer Ern i Anabel Medina Garrigues.
---------------------------------------------------------------------------------------------------------------------------------------------

### Dades del document

Número de DOGV
:   8399

Data del DOGV
:   08-10-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/9308


Data del document
:   05-10-2018

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 158/2018, de 5 d'octubre, del Consell, pel qual concedeix la Distinció de la Generalitat a David Ferrer Ern i Anabel Medina Garrigues. [2018/9308]  
 El Consell, mitjançant el Decret 177/2003, de 12 de setembre, modificat pel Decret 174/2007, de 5 d'octubre, va crear la Distinció de la Generalitat per a reconéixer la labor d'aquelles persones físiques i jurídiques que, en el desenvolupament de la seua activitat, hagen destacat pels seus valors de convivència, humanisme, compromís amb la solidaritat i ajuda als altres.  
David Ferrer Ern és un tenista valencià nascut a Xàbia en 1982. Es tracta d'un dels professionals de major prestigi internacional en l'àmbit d'aquesta especialitat esportiva. És un dels únics quatre tenistes en actiu del món amb més de 700 victòries i, amb 330 triomfs en terra batuda, és el segon millor registre dels jugadors en actiu, només per darrere de Rafael Nadal. Va començar la seua trajectòria com a tenista amb huit anys d'edat, i com a professional des dels 18 anys. Només dos anys després va aconseguir a Bucarest el seu primer títol ATP (Associació de Tenistes Professionals). Al llarg de la seua carrera ha acabat set temporades dins del Top 10 ATP, i ha aconseguit un total de 27 títols ATP World Tour. Al desembre de 2009 va rebre la medalla d'or al mèrit esportiu de la Generalitat, després de la victòria en la Copa Davis enfront de la República Txeca. El passat estiu va anunciar que es retirarà del tenis professional el pròxim any.  
Anabel Medina Garrigues, nascuda a Torrent en 1982, és tenista professional des de 1998, i al llarg de la seua carrera esportiva ha aconseguit 39 títols: 11 individuals i 28 de dobles. Entre ells destaquen les dos corones de Roland Garros en 2008 i 2009, junt amb Viviana Ruano, i la medalla de plata olímpica obtinguda, també en parella amb Ruano, en els Jocs Olímpics de Pequín 2008. Els seus millors rànquings els va obtindre en 2008, com a número tres del món en dobles, i en 2009, com a número 16 del món en individuals.  
Anabel Medina es va retirar parcialment en 2014, quan va deixar de participar en tornejos individuals, continuant activa en la competició de dobles i iniciant una nova carrera com a entrenadora. Enguany ha anunciat la seua retirada també del circuit de dobles, però manté la condició de capitana de la Copa Fed de Tenis, per a la que va ser designada en 2017.  
Per això, com a reconeixement als esforços dels dos esportistes per aconseguir els majors triomfs com a tenistes professionals, per les seues aportacions a l'esplendor i la difusió de l'esport valencià, i per ser exemples dels valors de la constància, el treball en equip i la superació personal, amb la deliberació prèvia del Consell, en la reunió del 5 d'octubre de 2018,  
  
  
DECRETE  
  
Concedir la Distinció de la Generalitat a David Ferrer Ern i a Anabel Medina Garrigues.  
  
València, 5 d'octubre de 2018  
  
El president de la Generalitat,  
XIMO PUIG I FERRER